Адыгэхэм ятеухуауэ
Олимп Джэгухэр щекIуэкIа Сочэ щагъэува Адыгэ унэм къекIуалIэхэм я закъуэтэкъым адыгэхэм я тхыдэр, абы и дыгъуасэмрэ нобэрей гъащIэмрэ зыфIэгъэщIэгъуэныр. Псом хуэмыдэжу хамэ къэрал журналистхэр зыщIэупщIэр куэд хъурт.
Пэжыр жыпIэнумэ, шапсыгъхэм ипэIуэми журналист куэд ятетхыхьу щытащ. Махуэ къэс жыхуаIэм хуэдэу, Сочэ и адыгэ хьэблэхэм урысей, хамэ къэрал газетхэмрэ хъыбарегъащIэ IуэхущIапIэхэмрэ я журналист пажэхэр къахуоблагъэ, зрагъэцIыху.
Журналистхэм гулъытэ хэха зыхуащIар, зэхуэсыпIэу щытар ШахэкIеишхуэщ. Апхуэдэ гулъытэ егъэлеяр къызыхэкIар ижь-ижьыж лъандэрэ Убыххэмрэ Шапсыгъхэмрэ щыпсэуа щIыналъэм и гъунапкъэхэр зэрыабдежырщ. Абы сыт щыгъуи хъыбар гъэщIэгъуэнхэр щызэхэпхынущ. — Олимпиадэхэр щекIуэкI махуэхэм къриубыдэу ди деж хъыбарегъащIэ IэнатIэу тIощIитIым нэблагъэм я лэжьакIуэ къеблэгъауэ къыщIэкIынущ, — жеIэ ШахэкIеишхуэ къуажэ округым и Iэтащхьэ Берд Руслан. — Къыхэгъэщыпхъэщ, хамэ къэрал къикIа журналистхэр куэдкIэ зэрынэхъыбэр.
Абыхэм яхэтщ урысей телеканалхэу: «Первый», «Россия», «Russia Today», германием ейуэ «Deutsche Welle», Англием и СNN-р, Аль-Джазир-м Тыркум щиIэ къудамэр, Канадэм и TBC-р, CTV-р, Японием и «Sapporo», Грузием «Амеди», «Рустави-2», «Голос Америки», Норвегием къыщыдэкI «Bergens Fidende» газетыр, «Кавказский узел» хъыбарегъащIэ агентствэр, нэгъуэщIхэри.
Нэхъыжьхэмрэ щIалэгъуалэмрэ епсэлъа журналистхэр зыщIэмыупщIэ къэгъуэтыгъуейт. Лъэпкъым и тхыдэр, щэнхабзэр, иджырей псэукIэр, зыIущIэ гугъуехьхэр, лъэпкъым зиужьынымкIэ ялъагъу хэкIыпIэхэр, нэгъуэщI куэди.
Инджылызым къыщыдэкI «Daily Mail» газетым и къудамэу Москва щыIэм Лондон и мэр Джонсон Борис къызытехъукIахэм адыгэ бзылъхугъэ зэрахэтыр щитхым, хъыбар гъэщIэгъуэнхэр къэIуащ. ЗэрыжаIэмкIэ, а щIалэ щэджащэм и анэшхуэм и анэр убыхщ. Олимпиадэр щекIуэкI щIыпIэр, и къуэпсхэр къыщежьэ щIыналъэм къакIуэу зригъэлъагъун мурад иIами, гурыIуэгъуащэу щымыт щхьэусыгъуэхэм ар «ялъэхъащ».
ХъыбарегъащIэ IэнатIэхэм гулъытэшхуэ хуащIащ Олимп паркым щагъэува Адыгэ унэм. Краснодар куейм и администрацэм, щIыналъэм ижь-ижьыж лъандэрэ щыпсэуа лъэпкъхэм я хабзэр къэзыгъэнаIуэу къызэфIагъэува щэнхабзэ проектым «Россия», «Девятый канал» (Краснодар), «Вести-Сочи» нэгъуэщI хъыбарегъащIэ IуэхущIапIэхэми ди хъыбарыр дахэу, екIуу къатащ. Адыгэхэм я гъащIэм теухуауэ куэд дыдэ зэхуахьэсащ икIи трахащ Франджым и Бордо къалэм и университетым журналист IэщIагъэм щыхуеджэхэм.
Олимпиадэм и иужьрей махуэм хамэ къэрал журналистхэм тенджыз ФIыцIэ Iуфэм Iус адыгэхэм-шапсыгъхэм я жылагъуэ парламентым и тхьэмадэ КIэкIыхъу Мэжид кърагъэблагъэри, я упщIэхэмкIэ зыхуагъэзащ. ХъыбарегъащIэ IуэхущIапIэу 40-м щIигъу хэту ирагъэкIуэкIа пресс-конференцыр къызэзыгъэпэщар Олимпиадэр зэрекIуэкIыр США-м щызыгъэлъэгъуа NBC корпорацэрт.
— Псалъэмакъыр гъэщIэгъуэн икIи гугъусыгъу ящIащ упщIэ «хьэлъэ» куэд къызэрызатам, — жеIэ «Адыгэ Хасэм» и тхьэмадэм. — ИкъукIэ згъэщIэгъуащ, журналистхэр ди щIыналъэм щыпсэу хуэдэ, Сочэ и тхыдэр фIыуэ зэращIэм, нобэкIэ адэжь щIыналъэм дызэрыщыпсэу щIыкIэм, хамэ къэрал щыIэ ди лъэпкъэгъухэм я щхьэ кърикIуэм, абыхэм я гуныкъуэгъуэхэм фIыуэ зэрыхащIыкIыр. ЕхьэкI-нехьэкI хэмылъу, политикэм нэхъ тегъэщIауэ псалъэрт журналистхэр. Си дежкIэ нэхъыщхьэр журналистхэр зыщIэупщIэм гупсэхуу жэуап естынырт, ди адэжьхэм къытхуагъэна хъугъуэфIыгъуэм, лъэпкъым и налъкъутналмэсым щыгъуазэ хуэсщIыныр арат. Апхуэдэ Iэмалхэр къэгъэсэбэпыпхъэу къызолъытэ, — жеIэ КIэкIыхъу Мэжид.
Ныбэ Анзор.
